คลังรีไฟแนนซ์หนี้บัตรเครดิต1มิ.ย.
คลังจับมือ3แบงก์รัฐกรุงไทย-ออมสิน-อิสลามจัดวงเงินหมื่นล้านปล่อยเงินกู้ให้นำไปรีไฟแนนซ์ลูกหนี้บัตรเครดิต เริ่ม1มิ.ย.-31ส.ค.นี้&nbsp;
23 พ.ค. 2554

คลังจับมือ3แบงก์รัฐกรุงไทย-ออมสิน-อิสลามจัดวงเงินหมื่นล้านปล่อยเงินกู้ให้นำไปรีไฟแนนซ์ลูกหนี้บัตรเครดิต เริ่ม1มิ.ย.-31ส.ค.นี้ 
นายกรณ์ จาติกวณิช รมว.คลัง กล่าวว่า ธนาคารออมสิน ธนาคารกรุงไทย และธนาคารอิสลามแห่งประเทศไทย จะร่วมกันเปิดโครงการลดภาระดอกเบี้ยบัตรเครดิต วงเงิน 1 หมื่นล้านบาท โดยโครงการนี้จะเริ่มให้ยื่นเรื่องตั้งแต่วันที่ 1 มิ.ย. ถึงสิ้นเดือนส.ค. 2554



ภาพประกอบข่าว
สำหรับ คุณสมบัติของลูกหนี้บัตรเครดิตที่จะเข้าโครงการนี้ ต้องเป็นหนี้บัตรเครดิตสถานะปกติตั้งแต่วันที่ 30 เม.ย. 2554 มีความสามารถในการชำระหนี้ตามเกณฑ์ของธนาคาร โดยไม่ต้องใช้หลักทรัพย์หรือบุคคลค้ำประกัน และที่สำคัญลูกหนี้ต้องมีหนังสือแสดงเจตจำนงกับธนาคารว่าจะไม่ก่อภาระหนี้บัตรเครดิตใบดังกล่าวเพิ่มเติมในระยะเวลา 1 ปี
ขณะที่เงื่อนไขของการปล่อยกู้ จะให้กู้ไม่เกิน 5 เท่าของเงินเดือน หรือไม่เกินรายละ 3 แสนบาท ผ่อนชำระตั้งแต่ 1-3 ปี คิดอัตราดอกเบี้ยเอ็มแอลอาร์ บวก 3.5% หรือ 10% ต่อปี ซึ่งหากได้รับการอนุมัติเงินกู้แล้วธนาคารจะจ่ายเป็นเช็คเงินสด โดยระบุสถาบันการเงิน และบริษัทบัตรเครดิต ที่ลูกหนี้ต้องการรีไฟแนนซ์
ปัจจุบันมีลูกหนี้บัตรเครดิตอยู่ในระบบกว่า 14 ล้านราย โดยเป็นหนี้ที่มีการชำระปกติ 12 ล้านราย ในจำนวนนี้ 2 ล้านราย ชำระหนี้เต็มจำนวน ขณะที่ 9.5 แสนราย ซึ่งมีหนี้ไม่เกิน 3 แสนบาทต่อราย รวมยอดหนี้ 1.5 แสนล้านบาท ในจำนวนนี้มีลูกหนี้ที่ผ่อนชำระขั้นต่ำ 10% ในแต่ละเดือน ประมาณ 35% หรือคิดเป็นวงเงิน 5 หมื่นล้านบาท
สำหรับผู้ที่สนใจสามารถติดต่อได้ที่ธนาคารกรุงไทย หมายเลขโทรศัพท์ 02-255 2222 ธนาคารออมสิน 02-299 8000 และ ธนาคารอิสลามฯ 02-650 6999